આપણને રસ શેમાં? ‘પાસે’માં કે ‘સાથે’ માં? મારી પાસે જે છે એને જ ટકાવવા અને વધારવા જ હું આ જીવનની કિંમતી પળો વેડફી રહ્યો છું કે પછી મારી સાથે જે આવવાનું છે એના સર્જન, સંગ્રહ અને વર્ધન માટે જ હું આ જીવનની અતિ કિંમતી પળોનો સદુપયોગ કરી રહ્યો છું?’ કદાચ દુ:ખ સાથે કહેવું પડે તેમ છે કે બહુજનવર્ગની નજર ‘પાસે’ પર જ છે. ‘સાથે’ તરફ તો એ કદાચ નજર નાખવા પણ તૈયાર નથી. આનું કારણ છે, માણસ સતત એક પ્રયાસમાં રત હોય છે કે ‘મારા પર સહુનું ધ્યાન રહે’ અને સહુનું ધ્યાન પોતાના પર તો જ રહે છે કે જો એની ‘પાસે’ વધુ ને વધુ હોય છે. જો એની પાસે કશું જ હોતું નથી કે ઓછું હોય છે તો એના તરફ કોઈ જોવા ય તૈયાર થતું નથી. ટૂંકમાં,‘મારી પાસે ઘણું હોય તો હું મોટો, મારી પાસે ઓછું તો હું નાનો’ આ ગણિત માણસના મનમાં એ હદે ગોઠવાઈ ગયું છે એના ચક્કરમાં ને ચક્કરમાં એ પોતાની પાસે રહેલ પદ-પૈસા-પ્રસિદ્ધિ વગેરેને વધારતા રહેવા સતત ભાગતો જ રહે છે પણ હકીકત એ છે કે ‘પાસે’ની વૃદ્ધિમાં તમે કદાચ ‘મોટા’ બની શકો છો પણ ‘સાથે’ની માવજતમાં તો તમે સો ટકા મહાન બની જાઓ છો